Zagreb, 20. travnja 2018.g.

**Povjerenstvo za odlučivanje o sukobu interesa** **(u daljnjem tekstu: Povjerenstvo)** usastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2., Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Jasmina Budinskog, zamjenika općinske načelnice Općine Tovarnik**,za davanjem mišljenja Povjerenstva, na 7. sjednici, održanoj 20. travnja 2018.g. daje sljedeće:

**MIŠLJENJE**

**Nema zapreke, sukladno odredbama ZSSI-a, da obiteljsko poljoprivredno gospodarstvo (u daljnjem tekstu: OPG) čija je nositeljica dužnosnica Ruža Veselčić-Šijaković, općinska načelnica Općine Tovarnik te OPG čiji je nositelj dužnosnik Jasmin Budinski, zamjenik općinske načelnice Općine Tovarnik, sklope Ugovore o privremenom korištenju poljoprivrednog zemljišta u vlasništvu države, sukladno članku 57. Zakona o poljoprivrednom zemljištu. U cilju zaštite vlastitog integriteta i vjerodostojnosti, upućuje se dužnosnica Ruža Veselčić-Šijaković da za potpisivanje Ugovora o privremenom korištenju poljoprivrednog zemljišta u vlasništvu države s OPG-om čija je ona nositeljica ispred Općine Tovarnik ovlasti svog zamjenika, a da Ugovor** **o privremenom korištenju poljoprivrednog zemljišta u vlasništvu države s OPG-om čiji je nositelj njezin zamjenik potpiše sama dužnosnica.**

Obrazloženje

Zahtjev za davanjem mišljenja Povjerenstva podnio je dužnosnik Jasmin Budinski, zamjenik općinske načelnice Općine Tovarnik. U knjigama ulazne pošte zahtjev je zaprimljen pod brojem 711-U-1298-M-52/18-01-2, dana 16. travnja 2018.g., povodom kojeg se vodi predmet broj M-52/18.

Člankom 3. stavkom 1. podstavkom 43. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona, stoga su i dužnosnici Ruža Veselčić-Šijaković, povodom obnašanja dužnosti općinske načelnice Općine Tovarnik, i Jasmin Budinski, povodom obnašanja dužnosti zamjenika općinske načelnice iste Općine, obvezni postupati sukladno odredbama ZSSI-a.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu traži mišljenje Povjerenstva o načinu potpisivanja Aneksa Ugovora o privremenom korištenju poljoprivrednog zemljišta u vlasništvu države. Agencija za poljoprivredno zemljište i dužnosnici kao korisnici poljoprivrednog zemljišta potpisali su 2013.g. Ugovore o korištenju poljoprivrednog zemljišta na rok do 5 godina. Budući da taj rok ističe ovih dana potrebno je napraviti Anekse ugovora na način da se spomenuti ugovori produljuju na rok od 2 godine, a temeljem novog Zakona o poljoprivrednom zemljištu. Slijedom navedenog dužnosnik traži mišljenje Povjerenstva.

Na traženje Povjerenstva, dužnosnik je naknadno dostavio nacrte predmetnih Aneksa ugovora te Uputu Ministarstva poljoprivrede za postupanje u primjeni odredbe članka 57. i članka 98. i članka 100. Zakona o poljoprivrednom zemljištu („Narodne novine“ broj: 20/2018.).

Iz dostavljenih nacrta ugovora proizlazi kako su dužnosnici Ruža Veselčić-Šijaković i Jasmin Budinski, kao nositelji obiteljskih poljoprivrednih gospodarstava 23. travnja 2014.g. sklopili s Republikom Hrvatskom Ugovore o privremenom korištenju poljoprivrednog zemljišta te da će se predmetnim aneksima navedeni ugovori produžiti na rok od dvije godine, odnosno do raspisivanja javnog natječaja sukladno odredbama Zakona o poljoprivrednom zemljištu.

Zakon o poljoprivrednom zemljištu u članku 57. propisuje da jedinice lokalne samouprave, odnosno Grad Zagreb, mogu sklopiti ugovor o privremenom korištenju poljoprivrednog zemljišta u vlasništvu države s fizičkim ili pravnim osobama, dosadašnjim korisnicima, kojima su istekli ugovori za poljoprivredno zemljište u vlasništvu države i koji su u mirnom posjedu istog. Ugovor se sklapa na njihov zahtjev, na rok do dvije godine, odnosno do sklapanja ugovora o zakupu poljoprivrednog zemljišta ili zakupu zajedničkih pašnjaka, odnosno drugog oblika raspolaganja poljoprivrednim zemljištem sukladno odredbama ovoga Zakona.

Člankom 4. stavkom 2. ZSSI-a propisano je da se članom obitelji dužnosnika, u smislu navedenog Zakona, smatraju bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Zakonom je izričito propisano kako se navedene osobe smatraju s dužnosnikom povezanim osobama u smislu navedenog Zakona.

Člankom 2. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Dužnosnici su obvezni postupati sukladno načelu da se javna dužnost obnaša u javnom interesu, kao osnovnom načelu iz kojeg se izvode i ostala načela obnašanja javnih dužnosti i dobrog upravljanja u situacijama u kojima privatni interes obnašatelja javne dužnosti dolazi u koliziju, ili bi mogao doći u koliziju s javnim interesom. Načela savjesnosti, odgovornosti i nepristranosti u obnašanju javne dužnosti obvezuju dužnosnike da u cilju očuvanja vlastite vjerodostojnosti i dostojanstva povjerene joj dužnosti, kao i u cilju očuvanja povjerenja građana, ne koriste obnašanje javne dužnosti za osobni probitak ili probitak osoba koje su s njima povezane.

Novi Zakon o poljoprivrednom zemljištu daje mogućnost dosadašnjim korisnicima poljoprivrednog zemljišta u vlasništvu države, kojima ugovori istječu nakon stupanja na snagu Zakona ili s korisnicima kojima su istekli ugovori prije stupanja na snagu Zakona, ali nisu podnijeli Agenciji za poljoprivredno zemljište zahtjev, a u mirnom su posjedu zemljišta, da s jedinicama lokalne samouprave sklope ugovor o privremenom korištenju poljoprivrednog zemljišta u vlasništvu države, na njihov zahtjev, na rok do dvije godine, odnosno do sklapanja ugovora o zakupu poljoprivrednog zemljišta sukladno odrebama Zakona.

Slijedom navedenog, Povjerenstvo u predmetnom slučaju smatra kako bi se dužnosnici mogli naći u situaciji u kojoj se s jedne strane pojavljuju njihovi privatni interesi, koji proizlaze iz činjenice da su nositelji OPG koji sklapaju predmetne ugovore, dok su s druge strane dužni štiti javni interes Općine Tovarnik. Ovakva situacija sama po sebi ne predstavlja povredu odredbi Zakona, odnosno ne ograničava navedene dužnosnike u sklapanju Ugovora o privremenom korištenju poljoprivrednog zemljišta u vlasništvu države, ali im nameće određene obveze u odnosu na poštivanje načela obnašanja dužnosti. Naime, dužnosnici su u konkretnom slučaju dužni voditi računa o percepciji koju ovakva situacija ostavlja u javnosti, kako bi zaštitili vlastitu vjerodostojnost u obnašanju dužnosti. Potpisivanje predmetnih ugovora, odnosno aneksa, opravdano mogu u javnosti stvoriti dojam kako su dužnosnici koristili svoju dužnost da bi utjecali na njihovo sklapanje. Kako bi se to izbjeglo, odnosno kako bi se osigurala zaštita povjerenja građana u tijela javne vlasti, odnosno u vjerodostojnost samih dužnosnika, upućuje se dužnosnica Ruža Veselčić-Šijaković da za potpisivanje Ugovora o privremenom korištenju poljoprivrednog zemljišta u vlasništvu države s OPG-om čija je ona nositeljica ispred Općine Tovarnik ovlasti svog zamjenika, a da Ugovor o privremenom korištenju poljoprivrednog zemljišta u vlasništvu države s OPG-om čiji je nositelj njezin zamjenik potpiše sama dužnosnica.

Povjerenstvo smatra potrebnim istaknuti i kako predmetna situacija dužnosnicima ne nameće obveze po članku 18. ZSSI-a, budući da ugovor o privremenom korištenju poljoprivrednog zemljišta u vlasništvu države (iako se formalnopravno sklapa s Općinom Tovarnik – u konkretnom slučaju u formi aneksa) predstavlja svojevrsni nastavak, odnosno produljenje postojećeg, ranije zasnovanog poslovnog odnosa s Republikom Hrvatskom.

Slijedom navedenog, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković , dipl. iur.

Dostaviti:

1. Dužnosnik Jasmin Budinski, elektronička dostava
2. Objava na internetskoj stranici Povjerenstva
3. Pismohrana